“มูดี้ส์”เตือนธนาคารจีนเผชิญความเสี่ยง ท่ามกลางความผันผวนในตลาด
"มูดี้ส์"เตือนธนาคารจีนเผชิญความเสี่ยง ท่ามกลางความผันผวนในตลาด
26 ม.ค. 2559

มูดี้ส์ อินเวสเตอร์ เซอร์วิส สถาบันจัดอันดับความน่าเชื่อถือระหว่างประเทศ ระบุในรายงานว่า ธนาคารจีนกำลังเผชิญกับความไม่แน่นอนและความเสี่ยงที่เพิ่มมากขึ้น ท่ามกลางความผันผวนของอัตราดอกเบี้ย อัตราแลกเปลี่ยน ราคาหุ้น และกระแสเงินทุน
ผลการดำเนินงานของธนาคารจีนในช่วง 2 ปีข้างหน้าจะขึ้นอยู่กับคุณภาพสินทรัพย์ของธนาคาร ซึ่งสะท้อนถึงความต้องการเสี่ยง ขณะที่ธนาคารซึ่งเน้นหนักในการปล่อยสินเชื่อแก่ลูกค้าขนาดกลางและขนาดย่อมจะเผชิญกับต้นทุนด้านสินเชื่อมากกว่า เนื่องจากลูกค้ากลุ่มนี้มีความเสี่ยงสูงกว่าต่อความผันผวนในตลาดการเงิน และเศรษฐกิจช่วงขาลง
ผลกระทบโดยตรงจากการอ่อนค่าของหยวนต่อธนาคารจีนจะมีไม่มากนัก แต่ผลกระทบทางอ้อมจะมีมากกว่าจากการที่บริษัทจำนวนมากประสบภาวะผิดนัดชำระหนี้
สำหรับกรณีความผันผวนในตลาดหุ้นจีนนั้น มูดี้ส์ระบุว่า ธนาคารพาณิชย์ของจีนมีความเสี่ยงโดยตรงไม่มากนักต่อการเคลื่อนไหวของราคาหุ้น เนื่องจากธนาคารเหล่านี้ถือหุ้นโดยตรงของบริษัทจดทะเบียนในระดับไม่สูงมากนัก
ขณะเดียวกัน มูดี้ส์เชื่อว่าธนาคารกลางของจีนจะอัดฉีดสภาพคล่องเข้าสุ่ตลาดหากมีความจำเป็น แต่มูดี้ส์ก็คาดว่าภาคการเงินของจีนจะยังคงเผชิญภาวะสภาพคล่องตึงตัวต่อไป อันเนื่องจากกระแสเงินทุนที่ไหลออก และการที่ธนาคารมีพอร์ทฟอลิโอของการลงทุนในสินทรัพย์ที่ขาดสภาพคล่องมากขึ้น